  Константин Вознесенских Анжелика Тихонова корреспондент Удмуртиысь Дышетон удысысь йӧскалык ужпумъёсты эскеронъя тодос институтын 8-11 классъёсын дышетскисьёс понна сочинение гожтонъя «Анай кылы вуоно уж ӧнерам» конкурс ортчытӥзы. Со сярысь ивортодэтъя «Удмуртия» агентстволэн корреспондентэзлы одӥгез радъясез, институтысь тодосъя покчи ӧнерчи Надежда Ямаева вераз. Вожвылъяськонэ Удмуртиысь Алнаш, Балезино, Вавож, Кез, Пичи Пурга, Сьӧлта, Шаркан ёросъёсысь, Татарстанысь Кукмор ёросысь институтлэн инновационной площадкаосаз дышетскись 18 пиналъёс пыриськизы. « Со школаосын, та конкурслэсь положенизэ басьтыса, школаосазы конкурс ортчытыса, тужгес умойёссэ бырйыса, нырысетӥ интыоссэс гинэ ми доры лэзизы. Нош ми пӧлысьтызы вормисьёсты бырйим ини » Надежда Ямаева, Дышетон удысысь йӧскалык ужпумъёсты эскеронъя тодос институтысь тодосъя покчи ӧнерчи Ӧнерчи пусйиз, ужъёссы туж золэсь вал но вормисьёсты бырйыны туж шуг вал шуыса. « Ми туж шумпотӥм нырысь ик соос чылкыт удмурт кылын со ужъёссэс гожтыны быгатӥзы шуыса. Туж шумпотымон вал со. Со сяна, пӧртэм вераськонъёс вань ук, анай кыл кулэ-а, ӧвӧл-а шуыса. Ӵемысь мотивацизы но уг луы дышетыны, кулэ ӧвӧл со шуыса. Нош татын адӟиськиз, макем соос ярато анай кылзэс, вордӥськем палзэс. Асьсэлэсь уж удыссэс но соос азьланяз быгато герӟаны анай кылынызы. Адӟо солэсь кулэлыксэ. Визьнодасьын, дышетӥсьын гинэ уг, мукет удысъёсын но. Программист луыса но кызьы анай кылзэс кутыны быгато гожто, эмчи луыса но. Тӥни озьы пӧртэм сямен быгатэмын соос возьматыны уж удысэнызы герӟаса, кызьы анай кылзы соослы кулэ луоз шуыса » Надежда Ямаева, Дышетон удысысь йӧскалык ужпумъёсты эскеронъя тодос институтысь тодосъя покчи ӧнерчи Озьы, вормисьёс луизы: 1-тӥ инты - Виктория Крылова, Пичи Пурга ёросысь Уча (Ильинск) школаын дышетскись (дышетӥсез Надежда Иванова); 2-тӥ инты - Мария Зайцева, Вавож ёросысь Гурезь-Пудгаысь К. Герд нимо школаын дышетскись (дышетӥсез Любовь Широбокова); - Марина Карелина, Алнаш ёросысь Азамат школаын дышетскись (дышетӥсез Ольга Рябина); 3-тӥ инты - Татьяна Слепышева, Шаркан ёросысь Быги школаын дышетскись (дышетӥсез Надежда Голубина); ысь М. Прокопьев нимо школаын дышетскись (дышетӥсез Роза Павлова). Со сяна, «Удмурт кыллэсь чылкытлыксэ утись» номинациын вормисез пусйизы. Нимез Кез ёросысь Юски школаысь Мария Каракулова басьтӥз (дышетӥсез Тамара Каракулова). Надежда Ямаевалэн кылъёсызъя, институтын ужасьёс инновационной площадкаосазы дышетскисьёс понна арлы быдэ пӧртэм вожвылъяськонъёс ортчытъяло. Туэ конкурссэс Тодослэн но Анай кыллэн калыккуспо нуналъёссылы сӥзьыса радъязы. Тодэ вайытом, Ижкарын «Веме» форумлы йылпумъянъёс лэсьтӥзы.  Тегъёс: удмурткыл пиналъёс Удмуртия Дышетон  